# Fossile transitional

| Fossile transitional |
| --- |
|  |
| subclasse de: fossil[\*] |
|  |
|  |
|  |
|  |
|  |
|  |
|  |
|  |
|  |

Un **fossile transitional** o **fossile de transition** es qualcunque restos fossilisate de un forma de vita que exhibi tractos commun a un gruppo ancestral e a un gruppo descendente derivate de illo. Isto es specialmente importante ubi le gruppo descendente es acutemente differentiate del gruppo ancestral per anatomia brute e modo de vita. Iste fossiles servi como un rememorativo que le divisiones taxonomic es constructos human que ha essite imponite retrospectivemente super un continuo de variation. A causa del incompletitude del registro fossile, usualmente non existe maniera de saper exactemente quanto proxime un fossile transitional es al puncto de divergentia. Consequentemente, nos non pote assumer que fossiles transitional es ancestres directe de gruppos plus recente, ben que illos frequentemente es usate como modellos pro tal ancestres.

In 1859, quando *Le origine del species* esseva publicate per Charles Darwin, le registro fossile esseva mal cognoscite. Darwin describeva le manco percipite de fossiles transitional como “…le plus obvie e grave objection que pote esser instate contra mi theoria”, mais lo explicava per relationar lo al extreme imperfection del registro geologic. Ille notava que le collectiones disponibile in ille epocha esseva limitate, mais equalmente que le information disponibile monstrava patronos decurrente de su theoria de descendentia con modification per via de selection natural. De facto, le *Archaeopteryx* esseva discoperite solo duo annos postea, in 1861, e representa un forma transitional classic inter dinosauros e aves. Multe altere fossiles transitional ha essite discoperite desde ille epocha, e in le presente il ha evidentia abundante de como tote le classes de vertebratos es relationate, multe de illo in le forma de fossiles transitional. Exemplos specific include le humanos e altere primates, tetrapodes e pisces, e aves e dinosauros.

Le locution "anello mancante" ha essite extensivemente usate in scriptos popular super le evolution human pro facer referentia a un lacuna percipite in le registro evolutionari hominide. Illo es multo commumente usate pro facer referentia a qualcunque discoperta de nove fossiles transitional. Le scientistas, totevia, non usa le termino, proque illo se refere a un vision preevolutionari del natura.

## Taxonomia evolutionari e phylogenetic

### Transitiones in le nomenclatura phylogenetic

Diagramma de fuso traditional monstrante le classes de vertebratos "gemmante" le unes del alteres. Fossiles transitional typicamente representa animales de proximo al punctos de ramification
In taxonomia evolutionari, le forma prevalente de taxonomia durante grande parte del seculo XX e ancora usate in libros de texto non specialisate, le taxa basate super similaritate morphologic frequentemente es designate como "bullas" o "fusos" ramificante le unes del alteres, formante arbores evolutionari. Le formas transitional es viste como cadente inter le varie gruppos in terminos de anatomia, habente un mixtura de characteristicas de intra e extra le clado novemente ramificate.

Con le stabilimento del cladistica in le decennio 1990, le relationes commumente veniva a esser exprimite in cladogrammas que illustra le ramification del lineages evolutionari in figuras linear. Le differente gruppos assi-nominate "natural" o "monophyletic" forma unitates annidate, e solo istes recipe nomines phylogenetic. Durante que in le classification traditional tetrapodes e pisces es vidite como duo gruppos differente, phylogeneticamente le tetrapodes es considerate un ramo del pisces. Assi, con le cladistica non existe plus un transition inter gruppos stabilite, e le termino "fossiles transitional" es un denomination improprie. Le differentiation occurre intra gruppos, representate como ramos in le cladogramma.

In un contexto cladistic, le organismos transitional pote esser vidite como representante exemplares initial de un ramo, ubi non tote le tractos typic del descendentes previemente cognoscite le ille ramo ha evolvite ancora. Tal representantes initial de un gruppo es usualmente denominate "taxa basal" o "taxa sorores", dependente de si le organismo fossile pertine al clado filio o non.

### Transitional versus ancestral

Un fonte de confusion es le notion que un forma transitional inter duo gruppos taxonomic debe esser un ancestre directe de un del gruppos, o de ambes. Le difficultate es exacerbate per le facto que un del objectivos del taxonomia evolutionari es identificar taxa que esseva ancestres de altere taxa. Totevia, es quasi impossibile assecurar que qualcunque forma representate in le registro fossile esseva un ancestre directe de qualcunque altere. De facto, proque le evolution es un processo de ramification que produce un complexe patrono in forma de arbusto de species apparentate in vice de un processo linear que produce un progression in forma de scala, e a causa del incompletitude del registro fossile, es improbabile que qualcunque forma particular representate in le registro fossile es un ancestre directe de qualcunque altere. Le cladistica retira le emphase del concepto que un gruppo taxonomic es ancestre de un altere, e emphatisa in vice le identification de taxa sorores que divide un ancestre commun plus recente le unes con le alteres que con altere gruppos. Il ha alcun casos exceptional, tal como alcun microfossiles de plancton marin, ubi le registro fossile es sufficientemente complete pro suggerer con confidentia que certe fossiles representa un population que de facto esseva ancestre de un population posterior de un specie differente. Mais, in general, uno considera que fossiles transitional ha characteristicas que illustra le characteristicas anatomic transitional de ver ancestres commun de taxa differente, in vice de *esser* ver ancestres.

## Exemplos prominente

Le *Archaeopteryx* es un del plus famose fossiles transitional e da evidentia pro le evolution de aves desde dinosauros theropode.
### *Archaeopteryx*

*Archaeopteryx* es un genere de dinosauros theropode proximemente apparentate al aves. Desde le fin del seculo XIX, illo ha essite acceptate per paleontologos, e celebrate in obras de referentia laic, como le plus antique ave cognoscite, ben que un studio in 2011 ha lanceate dubitas super iste affirmation, suggerente in vice que illo es un dinossauro non avialan proximemente apparentate al origine del aves.

Illo viveva in lo que ora es le sud de Germania in le Jurassico posterior circa 150 milliones de annos retro. Similar in forma a un pica europee, con le major individuos possibilemente attingente le dimension de un corvo, le *Archaeopteryx* poteva crescer a circa 0,5 metros in longitude. In despecto de su dimension reducite, alas large, e capacitate inferite de volar o planar, le *Archaeopteryx* ha plus in commun con altere micre dinosauros mesozoic que con le aves moderne. In particular, illo divide le sequente characteristicas commun con le dinonychosauros (dromeosauros e troodontides): mandibulas con dentes acute, tres digitos ungulate, un longe causa ossee, secunde digitos hyperextensibile, plumage (lo que suggere homeothermia), e varie characteristicas skeletic. Iste characteristicas face le *Archaeopteryx* un clar candidate pro un fossile transitional inter dinosauros e aves, faciente lo importante in le studio del dinosauros e del origine del aves.

Le prime exemplar complete esseva annunciate in 1861, e dece altere fossiles de *Archaeopteryx* ha essite discoperite desde alora. Le majoritate del dece-un fossiles cognoscite include impressiones de plumas — inter le plus antique evidentia directe de tal structuras. In ultra, proque iste plumas assume le forma avantiate de plumas de volo, le fossiles de *Archaeopteryx* es evidentia que le plumas comenciava evolver ante le fin del Jurassico.

### *Australopithecus afarensis*

*A. afarensis* monstrante postura ambulante erecte
Le hominide *Australopithecus afarensis* representa un transition evolutionari inter le humanos bipede moderne e lor ancestres simiesc quadrupede. Un numero de tractos del skeleto del *A. afarensis* reflecte fortemente le bipedalismo, in tal mesura que alcun recercatores ha suggerite que le bipedalitate evolveva multe tempore ante le *A. afarensis*. In anatomia general, le pelve es multo plus hominesc que simiesc. Le laminas iliac es curte e large, le sacro es large e positionate directemente post le junctura del coxa, e il ha clar evidentia de un forte attaccamento pro le *rectus femoris*, implicante un postura erecte.

Ben que le pelve non es integralmente como illo de un humano (essente marcatemente large, o allargate, con laminas iliac orientate lateralmente), iste characteristicas puncta a un structura radicalmente remodellate pro accommodar un grado significative de bipedalismo. Le femore face un angulo al interior verso le geniculo desde le coxa. Iste tracto permitte que le pede cade plus proxime al linea medie del corpore, e indica fortemente locomotion bipede habitual. Le humanos, orangutanes e ateles del presente possede iste mesme characteristica. Le pedes presenta grande digitos adducite, faciente difficile, si non impossibile, caper ramos con le membros posterior. Ultra le locomotion, le *A. afarensis* habeva in plus un cerebro legiermente major que un chimpanze moderne (le plus proxime parente vivente del humanos) e habeva dentes que esseva plus human que simiesc.

### Pakicetides, *Ambulocetus*

Patrono:Multiple image

The cetaceos (balenas, delphinos e phocenas) es mammales marin descendente de mammales terrestre. Le pakicetides es un familia extincte de mammales ungulate que es le prime balenas, cuje gruppo soror plus proxime es le *Indohyus* del familia Raoellidae. Illos viveva in le initio del Eoceno, circa 53 milliones de annos retro. Lor fossiles esseva discoperite in le nord de Pakistan in 1979, in un fluvio non distante del litoral del antique Mar de Tethys.Patrono:Page needed Le pakicetides poteva audir sub le aqua, usante conduction ossee meliorate, in vice de depender del cassa del tympano como le majoritate del mammales terrestre. Iste arrangiamento non confere audition directional sub le aqua.

Le *Ambulocetus natans*, qui viveva circa 49 milliones de annos retro, esseva discoperite in Pakistan in 1994. Illo esseva probabilemente amphibie, e resimilava le crocodilo in apparentia. In le Eoceno, le ambulocetides habitava le baias e estuarios del Oceano Tethys in le nord de Pakistan. Le fossiles de ambulocetides es sempre trovate in depositos marin pauc profunde proxime al litoral associate con abundante fossiles de plantas marin e molluscos del litoral. Ben que illos es trovate solmente in depositos marin, lor valores de isotopos de oxygeno indica que illes consumeva aqua con un gamma de grados de salinitate, alcun exemplares monstrante necun evidentia de consumption de aqua marin e alteres necun evidentia de consumption de aqua dulce in le epocha quando lor dentes se fossilisava. Es clar que le ambulocetides tolerava un ample gamma de concentrationes de sal. Lor dieta probabilemente includeva animales terrestre que se approximava del aqua pro biber, o organismos aquatic de aqua dulce que viveva in le fluvio. Consequentemente, le ambulocetides representa le phase de transition de ancestres cetacee inter habitats de aqua dulce e aqua marin.